અમારું ડેટિંગ નિયમિતપણે ચાલતું હતું. એક બાજુ કરિયર હતી અને બીજી બાજુ સહજ આકર્ષણ હતું. એચ.જી. વેલ્સની નવલકથા મારી માનસિકતાને પ્રગટ કરનારી હતી.નવલકથાનો નાયક લૂઇશામ ભણીને કરિયર બનાવવા આતુર હતો. એની વિદ્યોપાસના ચાલુ હતી ત્યારે જ એ એક યુવતી ભણી ખેંચાયો તેથી અભ્યાસમાં પાછો પડયો ! આખી નવલકથા જ્ઞાનની સાધના અને પ્રેમની પરાકાષ્ઠા વચ્ચે ચાલતા તુમુલ સંઘર્ષની કથા છે. મારી સ્થિતિ કયારેક કયારેક મિસ્ટર લૂઇશામ જેવી થતી.